Sophie Hæstorp Andersen (S), 2003-12-19:
Selv om dette selvfølgelig er en debat, der handler om ændringsforslaget, bliver jeg nødt til kort at indlede med baggrunden for, at vi har en tredjebehandling her i dag, og hvorfor vi støtter det ændringsforslag, som kommer her i dag.
Socialdemokratiet har indgået et forlig med regeringen om at støtte en række lempelser i udlændingeloven.
Det er et forlig, vi står ved, også selv om vi forudser, at der om lidt vil komme en del debat om det. Baggrunden for det forlig, vi indgik med regeringen midt i september, og det ændringsforslag, vi skal stemme om om lidt, handler nemlig om at lempe den meget stramme lovgivning, som blev vedtaget af regeringen og Dansk Folkeparti sidste år på udlændingeområdet.
For os har det drejet sig om at løse de uhensigtsmæssigheder, der er ved det nuværende tilknytningskrav i udlændingeloven, at målrette indsatsen mod tvangsægteskaber ved at fokusere på de aldersgrupper, hvor det er sværest at stå imod familiens pres, og finde en praktisk løsning på nogle reelle problemer.
Og det at finde en praktisk løsning på nogle reelle problemer er grunden til, at vi har været stærkt medvirkende til, at der er kommet et ændringsforslag her i dag, og at vi støtter det.
Socialdemokraterne stemte ikke for regeringens udlændingepolitik sidste år, men vi har hele tiden støttet indsatsen for at forhindre tvangsægteskaber i form af indførelsen af en 24-års-regel og et tilknytningskrav.
Det er vores opfattelse, at reglerne forhindrer, at helt unge mennesker tvinges til at gifte sig med en slægtning.
Reglerne er samtidig et signal om, at traditionen for at hente en ægtefælle i forældrenes eller bedsteforældrenes hjemland modarbejder integrationen i det danske samfund.
Vi har dog hele tiden ment, at tilknytningskravet blev håndteret dårligt og ramte for mange.
Vi blev hen over sommeren bekræftet af utallige avisartikler om og breve fra udlandsdanskere, som ikke kunne vende hjem med en ægtefælle, fordi de havde mistet tilknytningen til Danmark efter en årrække i udlandet.
Derfor krævede vi, at ministeren lempede tilknytningskravet.
Med det oprindelige forlig, udvalgsarbejdet og de seneste dages forhandlinger om L 6, har Socialdemokraterne opnået følgende: At mennesker, som har været danske statsborgere i 28 år, eller som har levet i Danmark i 28 år, ikke længere skal leve op til tilknytningskravet, hvis de ønsker at få familiesammenført en ægtefælle - en klar lempelse; at adoptanter, der blev adopteret, før de fyldte 6 år og ved den lejlighed fik indfødsret, heller ikke længere skal leve op til tilknytningskravet, hvis de ønsker at få familiesammenført en ægtefælle; igen en klar lempelse og noget, der ikke var medtaget i den tidligere udlændingelov. Dermed har vi medvirket til at indføre lempelser i udlændingeloven, som vil hjælpe mange mennesker, der af den ene eller den anden grund har mistet tilknytningen til Danmark, og som ønsker at få en ægtefælle familiesammenført til Danmark.
Skæringsalderen for adoptanter har været til debat under udvalgsarbejdet og her i salen og er i sidste time blevet ændret til 6 år frem for 4 år, i hvert fald såfremt, hvad vi forventer, dette ændringsforslag vil blive vedtaget.
Forløbet af argumentationen bag vores opbakning til først at kræve 4-års-regelen, og nu i dag, hvor vi støtter fremsættelsen af en 6-års-regel for fritagelse af adoptanter, er vigtigt.
For det første var Socialdemokraterne de første til under udvalgsarbejdet at påpege det generelle problem for adoptanter og er blevet hørt af de andre forligspartier.
For det andet er det os, der har foreslået ministeren at fritage alle, der er adopteret gennem et bureau, og vi har modtaget det svar, at denne fritagelse ville kunne udnyttes.
For det tredje har vi rettet en forespørgsel til integrationsministeren for at finde ud, om en 7- eller en 12-års-grænse ville være mere rimelig, og har fået det svar, at det ville stille sent adopterede adoptanter bedre end andre statsborgere, som er kommet til landet i en yngre alder, eller som har været bosiddende uden for Danmark i løbet af deres opvækst i forbindelse med forældres arbejde eller lignende.
For det fjerde har vi senest henvendt os med forslag om, at alle anonyme adoptanter fritages, men vi ønsker ikke at presse yderligere på, for vi vil også gerne have, at det forlig, vi har indgået, kan holdes.
Det er, hvad vi har bidraget med.
Man kan spørge, hvad de partier, der om lidt vil indtage talerstolen og angribe Socialdemokraternes holdning i denne her sag, har bidraget med i form af konkrete forslag, der rent faktisk har kunnet samle et flertal i Folketinget.
Mener man, at det havde været bedre at overlade den nuværende lovgivning til sig selv på trods af dens mange uretfærdigheder?
Mener man, at det havde været bedre, at Socialdemokraterne havde trukket sig helt ud, så vi nu vedtog en lov, hvor adoptanter slet ikke nævnes og slet ikke opnår nogen som helst lempelser?
Konklusionen er altså, at Socialdemokraterne forudså en række problemer med regeringens udlændingelov, og de viste sig at være rigtige.
Vi har forsøgt med alle midler at hjælpe en ret stor gruppe udlandsdanskere, som har haft problemer med at opfylde tilknytningskravet, og har opnået et forlig med regeringen om at lempe reglerne.
Vi har kæmpet for adoptanterne, som ikke var friholdt i det oprindelige forslag, og har til sidst fået dem, der er adopteret, før de er fyldt 6 år, med ind under lempelsen i tilknytningskravet.
For de menneskers skyld har vi tænkt os at stå
ved det forlig, vi indgik i efteråret, og vi har også tænkt os at stemme for det sidste ændringsforslag, som vi har været stærke medfabrikanter af, os, der har været med til at sikre, at der nu også sker en lempelse for adoptanter i denne her lovgivning.